Lucas Andersen bliver af mange regnet som et af de allerstørste talenter i dansk fodbold. Søndag blev hans så belønnet for sin indsats i AaB-trøjen, da landstræner Morten Olsen udtog ham til ligalandsholdets tur til Thailand. - Det er ikke lige Morten Olsen man forventer ringer søndag eftermiddag. Det kom som et stort chok for mig. Han ringede bare op og sagde 'Det er Morten Olsen'. Jeg troede lidt, det var nogen, der tog pis på mig, siger Andersen til bold.dk. Lucas Andersen har spillet 20 kampe for AaB's førstehold, og han er noteret for 28 landskampe på de forskellige ungdomslandshold. Kommer offensivspilleren på banen, når han rejser til Thailand med ligalandsholde, kan han således skive sin første seniorlandsholdskamp på CV'et. - Det ville være en bonus at komme ind at spille, det ville være det fedeste, men det er ikke noget jeg forventer som sådan. Det er ikke et krav fra min side, for jeg kender godt min rolle på holdet, siger han til bold.dk. Allerede tirsdag drager holdet til Thailand, hvor modstanderne er det norske ligalandshold, Sydkorea og Thailand.

Referat:
Søndag blev AaB's Lucas Andersen udtaget til ligalandsholdet. Det kom som et chok for den 17-årige spiller.